*Το έργο διαδραματίζεται στην αρχαία* [*Αθήνα*](http://el.wikipedia.org/wiki/%CE%91%CE%B8%CE%AE%CE%BD%CE%B1)*, ο κόσμος όμως που απεικονίζει είναι ένα σύνθετο κατασκεύασμα που δεν ανταποκρίνεται σε κάποια συγκεκριμένη ιστορική πραγματικότητα: παράλληλα με τις αρχαιοελληνικές αναφορές, εμφανίζονται αναχρονισμοί και πολλά στοιχεία του δυτικού κόσμου, όπως η* [*κονταρομαχία*](http://el.wikipedia.org/wiki/%CE%9A%CE%BF%CE%BD%CF%84%CE%B1%CF%81%CE%BF%CE%BC%CE%B1%CF%87%CE%AF%CE%B1)*. Η υπόθεση χωρίζεται σε πέντε τμήματα και είναι συνοπτικά η εξής:*

* *Α. Ο βασιλιάς της Αθήνας Ηράκλης και η σύζυγός του αποκτούν μετά από πολλά χρόνια γάμου μια κόρη, την Αρετούσα. Τη βασιλοπούλα ερωτεύεται ο γιος του πιστού συμβούλου του βασιλιά, Ερωτόκριτος. Επειδή δεν μπορεί να φανερώσει τον έρωτά του, πηγαίνει κάτω από το παράθυρό της τα βράδια και της τραγουδά. Η κοπέλα σταδιακά ερωτεύεται τον άγνωστο τραγουδιστή. Ο Ηράκλης, όταν μαθαίνει για τον τραγουδιστή, του στήνει ενέδρα για να τον συλλάβει, ο Ερωτόκριτος όμως μαζί με τον αγαπημένο του φίλο σκοτώνει τους στρατιώτες του βασιλιά. Ο Ερωτόκριτος, καταλαβαίνοντας ότι ο έρωτάς του δεν μπορεί να έχει αίσια έκβαση, ταξιδεύει στη* [*Χαλκίδα*](http://el.wikipedia.org/wiki/%CE%A7%CE%B1%CE%BB%CE%BA%CE%AF%CE%B4%CE%B1) *για να ξεχάσει. Στο διάστημα αυτό ο πατέρας του αρρωσταίνει και όταν η Αρετούσα τον επισκέπτεται, βρίσκει στο δωμάτιο του Ερωτόκριτου μια ζωγραφιά που την απεικονίζει και τους στίχους που της τραγουδούσε. Όταν εκείνος επιστρέφει, ανακαλύπτει την απουσία της ζωγραφιάς και των τραγουδιών και μαθαίνει ότι μόνο η Αρετούσα τους είχε επισκεφτεί. Επειδή καταλαβαίνει ότι αποκαλύφθηκε η ταυτότητά του και ότι μπορεί να κινδυνεύει, μένει στο σπίτι προσποιούμενος ασθένεια και η Αρετούσα του στέλνει για περαστικά ένα καλάθι με* [*μήλα*](http://el.wikipedia.org/wiki/%CE%9C%CE%AE%CE%BB%CE%BF)*, ως ένδειξη ότι ανταποκρίνεται στα συναισθήματά του*
* *Β. Ο βασιλιάς οργανώνει κονταροχτύπημα ,για να διασκεδάσει την κόρη του. Παίρνουν μέρος πολλά αρχοντόπουλα από όλον τον γνωστό κόσμο και ο Ερωτόκριτος είναι ο νικητής*
* *Γ. Το ζευγάρι αρχίζει να συναντιέται κρυφά στο παράθυρο της Αρετούσας. Η κοπέλα παρακινεί τον Ερωτόκριτο να τη ζητήσει από τον πατέρα της. Όπως είναι φυσικό, ο βασιλιάς εξοργίζεται με το «θράσος» του νέου και τον εξορίζει. Ταυτόχρονα φτάνουν προξενιά για την Αρετούσα από το βασιλιά του Βυζαντίου. Η κοπέλα αμέσως αρραβωνιάζεται κρυφά με τον Ερωτόκριτο, πριν αυτός εγκαταλείψει την πόλη*
* *Δ. Η Αρετούσα αρνείται να δεχθεί το προξενιό και ο βασιλιάς τη φυλακίζει μαζί με την πιστή παραμάνα της. Έπειτα από τρία χρόνια, όταν οι* [*Βλάχοι*](http://el.wikipedia.org/wiki/%CE%92%CE%BB%CE%AC%CF%87%CE%BF%CE%B9) *πολιορκούν την Αθήνα, εμφανίζεται ο Ερωτόκριτος μεταμφιεσμένος. Σε μια μάχη σώζει τη ζωή του βασιλιά και τραυματίζεται*
* *Ε. Ο βασιλιάς για να ευχαριστήσει τον τραυματισμένο ξένο του προσφέρει σύζυγο την κόρη του. Η Αρετούσα αρνείται και αυτόν τον γάμο και στη συζήτηση με τον μεταμφιεσμένο Ερωτόκριτο επιμένει στην άρνησή της. Ο Ερωτόκριτος την υποβάλλει σε δοκιμασίες για να επιβεβαιώσει την πίστη της και τελικά της αποκαλύπτεται αφού λύνει τα μαγικά που τον είχαν μεταμορφώσει. Ο βασιλιάς αποδέχεται το γάμο και συμφιλιώνεται με τον Ερωτόκριτο και τον πατέρα του και ο Ερωτόκριτος ανεβαίνει στο θρόνο της Αθήνας*
* *Οι αξίες της γνώσης και της αρετής*
* *Η ανυπέρβλητη κοινωνική διαφορά ως εμπόδιο στο γάμο των δύο νέων*
* *Το αποτυχημένο προξενιό και η δύναμη της βασιλικής βίας*
* *Η πολεμική ορμή και ο επικός χαρακτήρας του Ερωτόκριτου*

*1ο απόσπασμα: Αναφέρεται στο προξενιό, που ο Πεζόστρατος για χάρη του γιου του αναλαμβάνει να διεκπεραιώσει🡪δυσκολία εγχειρήματος. Τα λόγια του Πεζόστρατου προκαλούν την οργισμένη αντίδραση του βασιλιά, η οποία οφείλεται στην κατώτερη κοινωνική θέση του υποψήφιου γαμπρού. Ο Ηράκλης δεν ανέχεται τη θρασύτητα του υπηκόου του να ελπίζει σε γάμο με τη βασιλοπούλα, καθώς ο γάμος αυτός δημιουργεί εμπόδια στα μελλοντικά σχέδιά του για ένα πετυχημένο προξενιό, το οποίο θα ενίσχυε την πολιτική θέση και θα εξασφάλιζε ειρήνη στο βασίλειο. Με τον εκφοβισμό του Πεζόστρατου και την εξορία του Ερωτόκριτου ο βασιλιάς επιβάλλει βίαια την εξουσία του, οι αποφάσεις όμως που παίρνει αποδεικνύονται στην πραγματικότητα ανώφελες, καθώς η δοκιμασία ενισχύει την αγάπη και την πίστη των δύο νέων. Η Αρετούσα αρνείται πεισματικά κάθε προξενιό και παρά τη φυλάκιση, η καρδιά της δε λυγίζει. Ο Ερωτόκριτος είναι παρών όταν θα τον χρειαστεί το πολιορκούμενο βασίλειο. Μεταμορφωμένος χάρη σε ένα μαγικό νερό, θα ανδραγαθήσει σε έναν επικό αμυντικό αγώνα με τελικό έπαθλο την Αρετούσα και το θρόνο του βασιλείου.*

*2ο απόσπασμα: Έχει επικό χαρακτήρα και παρουσιάζει την πολεμική αναταραχή που επικρατούσε στην Αθήνα εξαιτίας της εισβολής του βασιλιά των Βλάχων αλλά και τη απαράμιλλη και αγέρωχη παρουσία του Ερωτόκριτου, που εμφανίζεται την τελευταία στιγμή για να σώσει την κατάσταση.*

*1ο απόσπασμα*

 *1η ενότητα, στ 891-898*

*Ο πατέρας του Ερωτόκριτου, παρά την αρχική άρνησή του για το προξενιό, τώρα παρουσιάζεται πιο ήπιος και πιο διαλλακτικός. Η αλλαγή της στάσης του οφείλεται στη σκέψη ότι ο γιος του ταλαιπωρείται ψυχικά και βασανίζεται. Στους στ. 897-898 οι λέξεις «αγάλια αγάλια» και «αθιβολήν αλλοτινή»🡪έλλειψη πραγματικού θάρρους που διακρίνει τον Πεζόστρατο, η οποία θα τον αναγκάσει να μιλήσει με έμμεσο τρόπο, μέσα από παράδειγμα.*

*2η ενότητα,στ.899-910: Ο Πεζόστρατος, προκειμένου να εξασφαλίσει για το γιο του την ευνοϊκή διάθεση του βασιλιά, αρχίζει το λόγο του με την άποψη ότι τα παλαιότερα χρόνια οι άνθρωποι δεν έδιναν τόσο μεγάλη σημασία στα πλούτη. Στη συνείδησή τους μεγαλύτερη αξία είχε η χάρη της αρετής, εννοώντας τόσο την ηθική αρετή όσο και την ανδρεία, το θάρρος. Γι’ αυτό και οι βασιλιάδες συναινούσαν και έδιναν τη συγκατάθεσή τους για γάμους από διαφορετικές κοινωνικές ομάδες. Δεν ενδιαφέρονταν να έχουν οι γαμπροί τους αντίστοιχα πλούτη και δύναμη, γιατί αυτό που μετρούσε ήταν η γνώση, η ανδρεία. Στη συνέχεια ο Πεζόστρατος διατυπώνει μια άποψη με διαχρονική ισχύ: όλα τα πλούτη και οι εξουσίες κάποτε χάνονται, είναι εφήμερα και κανείς δεν μπορεί να εγγυηθεί την ύπαρξή τους και στο μέλλον. Αυτό που τελικά μένει αναλλοίωτο στο χρόνο είναι η γνώση και οι ψυχικές αρετές του ανθρώπου, το μεγαλείο και η ομορφιά της ψυχής του που μεταφορικά ονομάζονται «δώρα». Επίσης τονίζει πως ούτε και η ακατανίκητη δύναμη της μοίρας, που την ονομάζει τροχό, δεν μπορεί να εξουσιάσει τη γνώση και την αρετή.*

*4η ενότητα, στ.920-936: Η απάντηση του Ηράκλη είναι αρνητική και η αντίδρασή του οργισμένη. Στα λόγια του διαφαίνεται η επικρατούσα αντίληψη της εποχής για τις κοινωνικές τάξεις: τα ανώτερα κοινωνικά στρώματα, που διακρίνονταν για τον πλούτο, την πολυτέλεια και τις υλικές ανέσεις, διαχωρίζονταν από τα κατώτερα στρώματα, που διακρίνονταν για τη φτώχεια και την προσπάθεια για καθημερινή βιοπάλη. Συναναστροφές μεταξύ των στρωμάτων θεωρούνταν ανεπίτρεπτες και σε καμία περίπτωση δεν μπορούσε ένας φτωχός να παντρευτεί μια πλούσια κοπέλα.*

*2ο απόσπασμα*

*1η ενότητα, στ.1003-1018: Στην ενότητα κυριαρχεί η πολεμική σύγκρουση των Αθηναίων με τους Βλάχους και εντοπίζουμε διάχυτο το επικό στοιχείο, που μας θυμίζει την περιγραφή των μαχών της ομηρικής Ιλιάδας. Η εικόνα της παράταξης των στρατευμάτων είναι μια εικόνα πολεμική, βίαια που μας παραπέμπει στην Ιλιάδα. Ο Ερωτόκριτος υποφέρει μακριά από την Αρετούσα, η ανησυχία του και η αγάπη του για εκείνη είναι μεγάλη.*

*Στους στ.1013-1018 έχουμε μια πλατιά παρομοίωση που μας θυμίζει τις δυναμικές εκτεταμένες παρομοιώσεις του Ομήρου🡪επική ατμόσφαιρα αποσπάσματος. Η παρομοίωση καταδεικνύει το πολεμικό μένος και θάρρος του Ερωτόκριτου. Το αναφορικό μέρος της παρομοίωσης αποτελούν οι στ.1013-1016, ενώ το δεικτικό μέρος οι στ.1017-1018. Οι όροι που παρομοιάζονται είναι ο ανεμοστρόβιλος από τη μια πλευρά και ο νεαρός Ερωτόκριτος από την άλλη. Κοινό σημείο🡪η ορμή και των δύο που στο πέρασμά τους παρασύρουν τα πάντα. Όπως ακριβώς ο ανεμοστρόβιλος σηκώνει με βουητό μεγάλο τη σκόνη και δημιουργείται μεγάλη ταραχή κατά το πέρασμά του, κατά τον ίδιο τρόπο και ο Ερωτόκριτος περπατούσε με τέτοια ορμή και τέτοια δύναμη, κατευθυνόταν από τόσο μεγάλο μένος και ψυχική δύναμη, που δημιουργούσε στο μονοπάτι «σκονισμούς και βροντές»🡪υπερβολή🡪διάθεση ήρωα και απαράμιλλη δύναμη.*

*2η ενότητα, στ. 1019-1038: Στους στ.1022-1023 περιγράφεται η απελπιστική κατάσταση των κατοίκων της Αθήνας που βρίσκονταν σε απόγνωση, καθώς έτρεχαν να σωθούν από τα χτυπήματα και τη βιαιότητα των Βλάχων. Η διεκτραγώδηση της κατάστασής τους αναδεικνύει την ανδρεία του Ερωτόκριτου και τον παρουσιάζει ως σωτήρα και λυτρωτή των Αθηναίων. Στους στ.1025-1036 η πλατιά παρομοίωση που παρατίθεται ολοκληρώνει την εικόνα του ήρωα. Το αναφορικό της μέρος (στ.1025-1034) καταλαμβάνει το μεγαλύτερο μέρος, ενώ το δεικτικό περιορίζεται επιγραμματικά σε δύο στίχους(1035-36). Παρομοιάζεται το λιοντάρι με τον Ερωτόκριτο. Όπως το λιοντάρι το πεινασμένο, όταν εντοπίσει τη λεία του, αγριεύει και προετοιμάζεται να κατασπαράξει το θήραμά του, κατά τον ίδιο τρόπο ο Ερωτόκριτος εξαγριωμένος, με την ίδια ορμή και την ίδια αγέρωχη όψη επιτίθεται στα εχθρικά στρατεύματα.. Το κοινό στοιχείο που συνδέει τα δύο συγκρινόμενα μέρη είναι η ορμή και η άγρια όψη που αποκτά τόσο το λιοντάρι όσο και ο Ερωτόκριτος. Η παρομοίωση εξασφαλίζει τη ζωντάνια της αφήγησης. Οι δύο τελευταίοι στίχοι ηχούν σαν προοικονομία για η μεγάλη συμφορά που πρόκειται να βρει τους Βλάχους από τη στιγμή που ο Ερωτόκριτος μπαίνει στη μάχη.*

* ***Γλώσσα****🡪δημοτική με έντονη την παρουσία του κρητικού ιδιώματος*
* ***Ύφος****🡪ζωηρό και στο δεύτερο απόσπασμα επικό και γλαφυρό μέσα από τις σκηνές του πολέμου και τις παρομοιώσεις, που δίνουν μια αίσθηση βίαιης και πολεμικής ατμόσφαιρας*
* ***Αφηγηματικοί τρόποι****🡪τριτοπρόσωπη αφήγηση και διάλογος*
* ***Στιχουργική****🡪ιαμβικός δεκαπεντασύλλαβος με ομοιοκαταληξία ζευγαρωτή*
* ***Σχήματα λόγου****🡪μεταφορά: «ο κύρης γλυκαίνει», «τα πλούτη και οι αφεντιές σβήνουν», « τσ’ ευγενιάς τα δώρα», «ο τροχός», ασύνδετο και παρατακτικό σχήμα🡪ζωηρός τόνος, γοργός ρυθμός, οι δύο μακροσκελείς παρομοιώσεις που μας θυμίζουν την επική ποίηση, η ειρωνεία στους δύο τελευταίους στ. του 2ου αποσπάσματος, όπου ακούμε τον ίδιο τον ποιητή να σχολιάζει τα γεγονότα και να λειτουργεί σαν προάγγελος για το μέλλον των Βλάχων, η υπερβολή (στ.1006,1018,1029).*